b'\n_START_ARTICLE_\nJonas Schanche Jonasen\n_START_SECTION_\nOppvekst og studier\n_START_PARAGRAPH_\nJonasen satt i styret til Det Norske Studentersamfund i 1919._NEWLINE_12. februar 1920 var Jonas Schanche Jonasen p\xc3\xa5 forelesning holdt av Albert Einstein i Berlin, da Einstein ble mobbet ut av forelesningssalen under antisemittiske tilrop fra studentene. En uke senere \xc3\xb8nsket studentene \xc3\xa5 rette opp fadesen, og det ble samlet inn underskrifter til st\xc3\xb8tte for foreleseren. Senere var Jonasen med p\xc3\xa5 \xc3\xa5 invitere Einstein til Kristiania i regi av Det Norske Studentersamfund._NEWLINE_I tidsrommet 1938\xe2\x80\x931939 var Schanche Jonasen redakt\xc3\xb8r i avisen Tidens Tegn.\n_START_SECTION_\nArbeid\n_START_PARAGRAPH_\nJonas Schanche Jonasen var den f\xc3\xb8rste norske journalist som i sin tid intervjuet den unge Adolf Hitler. Intervjuet ble trykket p\xc3\xa5 forsiden av Aftenpostens l\xc3\xb8rdagsutgave 20. oktober 1923. Jonasen f\xc3\xa5r i dette intervjuet frem kjerneelementer ved Hitlers ideologi, deriblant at parlamentarismen har feilet og m\xc3\xa5 avskaffes til fordel for et diktatur med en sterk f\xc3\xb8rer, og at de germanske land m\xc3\xa5 samles til et stor-tysk rike._NEWLINE_I 1925 intervjuet Schanche den italienske fascisten og diktatoren Benito Mussolini.\n_START_SECTION_\nAndre verdenskrig i Storbritannia\n_START_PARAGRAPH_\nJonasen forlot Norge ombord p\xc3\xa5 MK \xc2\xabSol\xc3\xb8y\xc2\xbb 2. august 1941 og ankom Baltasund p\xc3\xa5 Shetland 4. august ._NEWLINE_I Storbritannia ble Jonasen utnevnt til redakt\xc3\xb8r for motstandsavisen Norsk Tidend av statsminister Johan Nygaardsvold. Dette skapte reaksjoner, da Jonasen p\xc3\xa5 30-tallet ikke var kjent for \xc3\xa5 v\xc3\xa6re s\xc3\xa6rlig kritisk til den gryende fascismen og nazismen i Europa.'